open-index/open-wikipedia-markdown huggingface dataset:
פורשה 956

**פורשה 956** הייתה דגם של מכונית מרוץ מתוצרת חברת פורשה לקטגוריית גרופ C העליונה (LMP1 כיום) באליפות העולם במרוצי סיבולת ובכללם מרוץ 24 השעות של לה מאן. 

ה-956 זכתה להצלחה רבה כאשר בין השנים 1984-1982 זכתה ברציפות בכל אחת מתחרויות אליפות העולם למכוניות ספורט של הפדרציה הבינלאומית לרכב (FIA), הן לנהגים והן ליצרנים, ובנוסף זכתה בשנות השמונים 6 פעמים ברציפות במרוץ 24 השעות של לה מאן. נכון לשנת 2015 הפורשה 956 מחזיקה בשיא ההקפה המהירה ביותר בכל הזמנים במסלול הנורדשלייפה בנורבורגרינג לאחר שנהג המרוצים הגרמני שטפן בלוף הקיף את המסלול בזמן שיא של 6:11:13 דקות במהלך האימונים לפני מקצי הדירוג במרוץ 1000 הק"מ של נורבורגרינג בשנת 1983.

ה-956 החליפה את מכונית הפורשה 936 המצליחה כמכונית הבכירה ביותר של החברה למרוצים והוחלפה לבסוף על ידי הפורשה 962. באוגוסט 2015 נמכרה בקליפורניה במכירה פומבית מכונית הפורשה 956 (מס' שלדה 956-003) אשר זכתה בשנת 1983 במרוץ 24 השעות של לה מאן בסכום של למעלה מ-10 מיליון דולרים.

## פיתוח
מכונית ה-956 פותחה על פורשה כדי לעמוד בתקנות הרגולציה החדשות אשר קבע ארגון ה-FIA בשנת 1982 בקטגוריית גרופ C הבכירה החדשה אשר החליפה את קטגוריית גרופ 6 היוצאת באליפות העולם למכוניות ספורט, וכתחליף למכונית הפורשה 936 המצליחה של החברה אשר התמודדה בה. פרויקט פיתוח המכונית החל ביוני 1981 בראשותו של מהנדס המרוצים הראשי של פורשה נורברט זינגר. אב הטיפוס הראשון הושלם ב-27 במרץ 1982 בדיוק בזמן לפני תחילת עונת אליפות העולם, כאשר נהג המרוצים הגרמני יורגן בארת' ביצע את נהיגת המבחן במסלול הבדיקות הפרטי של פורשה, 

## נתונים
ה-956 הציגה מרכב מונוקוק עשוי אלומיניום, הראשון מסוגו לחברה, אשר סייע למכונית לעמוד בתקנה החדשה של ה-FIA לגרופ C אשר דרש מכל מכונית בקטגוריה זו לשקול לפחות 800 ק"ג. מנוע המכונית נשאר זהה למנוע אשר נעשה בו שימוש במכונית הפורשה 936/81: מנוע בוקסר 6 צילינדרים מוגדש טורבו בנפח 2.65 ליטרים והספקו 635 כ"ס, אשר פותח במקור כמנוע אינדיקאר (Indycar). תיבת ההילוכים של המכונית הייתה ידנית 5 מהירויות.

בשנת 1984 פותחה גרסה משופרת למכונית אשר נקראה **956B**. דגם זה היה בעל שלדה משופרת וצריכת דלק נמוכה יותר הודות למערכת הזרקה חשמלית של חברת בוש (Bosch Motronic).

בסך הכל עשרים ושמונה יחידות פורשה 956 נבנו על ידי החברה בין השנים 1982-1984.

## קישורים חיצוניים

*אתר פורשה ישראל
*אתר פורשה העולמי

## הערות שוליים

956
קטגוריה:מכוניות מרוץ
קטגוריה:מכוניות ספורט
קטגוריה:מכוניות מנוע מרכזי
קטגוריה:דגמי מכוניות שהושקו ב-1982
קטגוריה:כלי רכב גרמניים
טרשקון

**טרשקון** (בליטאית: , טרושקונאי; בפולנית: **Traszkuny**, טרשקוני; ביידיש: **טראשקון**) היא עיירה במחוז אוטנה שבליטא, בה התקיימה עד השואה קהילה יהודית גדולה.

העיירה נוסדה בסוף המאה ה-17 בידי ולדיסלאב סוקולובסקי, אשר ייסד במקום כנסייה ומנזר.

## יהודי טרשקון
טרם פרוץ מלחמת העולם השנייה חיו בעיירה כ-90 משפחות יהודיות, ופעלו בה מפלגות ציוניות, וכן בית ספר עברי מרשת תרבות. עם סיפוח ליטא לברית המועצות בשנת 1940 הופסקה פעילות זו.

עם כיבוש ליטא בידי הגרמנים, רצחו הליטאים מספר צעירים יהודים בעיירה. ביולי 1941 רוכזו יהודי העיירה בגטו שהוקם בחלק עני ביישוב. ב-23 באוגוסט 1941 נרצחו כל יהודי היישוב ליד הכפר פיוסט.

## קישורים חיצוניים

* 
* 

קטגוריה:ליטא: ערים
קטגוריה:קהילות יהודיות בליטא
קטגוריה:שואת יהודי ליטא
קטגוריה:מחוז אוטנה
קטגוריה:קהילות יהודיות שהושמדו בשואה
טולוצ'ין

**טולוצ'ין** (בבלארוסית: **Талачы́н**, טַלַצ'ין; ברוסית: **Толочин**; בפולנית: **Tołoczyn**; ביידיש: **טאָלאָטשין**) היא עיר במחוז ויטבסק שבבלארוס, בה התקיימה עד השואה קהילה יהודית גדולה.

## תולדות היישוב
האזכור הראשון לעיר הוא משנת 1433, עת הייתה בשליטת הדוכסות הגדולה של ליטא. בחלוקת פולין הראשונה בשנת 1772 נכללה חלקה המזרחית של העיר (עד לנהר דרוט שחוצה את העיר) בשטח האימפריה הרוסית. בהמשך הכול העיר סופחה לרוסיה.

## יהודי טולוצ'ין
בתחילת המאה ה-20 נמנו בעיר כ-2,000 יהודים, כשני שלישים מתושביה. בתקופה הסובייטית פעל בעיר בית ספר יידי.

הרב חיים זונדל מכבי הקים בעיר אגודה של חובבי ציון.

ב-8 ביולי 1941, במהלך מבצע ברברוסה, נכבשה העיר בידי הגרמנים, לאחר שהופצצה משך מספר ימים. בספטמבר 1941 רוכזו יהודי העיר בגטו שהוקם בחלק עני בה, אליו הובאו גם יהודי יישובי הסביבה. יהודי הגטו צוו לשאת טלאי צהוב, ולגטו לא הועברה כל אספקת מזון. באוקטובר 1941 הוצאו להורג שבעה יהודים מהגטו, ובחורף 1941–1942 מתו כ-150 מיושבי הגטו מרעב ומקור.

ב-13 במרץ 1942 נרצחו כל היהודים שנותרו בגטו, כ-1,300 איש, בסמוך לעיר.

## קישורים חיצוניים

* 
* 
* 
* 

קטגוריה:מחוז ויטבסק: ערים
קטגוריה:גטאות בבלארוס
קטגוריה:מחוז ויטבסק: עיירות יהודיות
פיראנה אדומת בטן

**פיראנה אדומת בטן** (שם מדעי: *Pygocentrus nattereri*) הוא מין של דג טורף ותוקפני החי בלהקות בנהרות בדרום אמריקה. מין זה שייך לסדרת החריתאים והוא בעל שיניים חדות ביותר. להקת פיראנות מסוכנת לכל חיה שתיפול למים ויכולה להפשיט סוס מבשרו תוך שעה.

## תיאור
זהו דג בינוני מסדרת החריתאים, קרוב משפחה של דג הפאקו (Pacu). לעומת רוב בני המשפחה, הנוטים לאכול מזונות צמחיים כמו פירות שנפלו וזרעים וכן רכיכות, הפיראנות בעלות ראש עבה עם שיניים חדות ולסתות חזקות המאפשרות להן לקרוע בשר לגזרים.

כפי שמרמז שמן, לדג בטן אדומה מעט. שאר הגוף בגוון אפור-כסוף עם קשקשים מעט מנומרים. הזנב, הסנפירים והראש כחולים וקצה הבטן עשוי להיות צהבהב. מכסה הזימים שחור. האורך הממוצע 33 ס"מ והמשקל עד 3.5 ק"ג. צבע הבטן של הנקבות בוהק יותר משל הזכרים.

## תפוצה התנהגות
הפיראנות נפוצות ביובלי נהרות ואגמי אמריקה הדרומית בארגנטינה, ברזיל, בוליביה, קולומביה, אקוודור, גיאנה, פרגוואי, אורוגוואי, פרו וונצואלה. הן חיות בנהרות גדולים כמו האמזונאס, הפרגוואי, הפרנה והאסקיבו וכן ביובלים קטנים יותר. בעונה הגשומה הן עשויות לחיות גם ביערות גשם מוצפים. הן אינן נוהגות לנדוד.

הפיראנות ידועות בשל התקפותיהן על חיות קטנות שונות: זוחלים, עופות, יונקים ובעיקר דגים אחרים. הן מתנפלות עליהם וקורעות אותם לגזרים במהירות. אף שאינן חיות בלהקה, הן מתנפלות על טרפן יחד. כיחידות הן ניזונות מתולעים, חרקים, דגים קטנים ואף מצמחים וזרעים.

הפיראנות עלולות להיות מסוכנות גם לבני אדם. מקרי טריפה כמעט ואינם מתועדים, אך הן עלולות לנשוך אצבעות של דייגים ואף לגרום להם לאובדן אצבעות, אם כי בתקרית אחת ידוע על טריפת מספר אנשים שנפלו למים. בנוסף הפיראנות תוקפות לעיתים עקב טירוף אכילה בו הם נמשכים לאנשים ששוחים או מתיזים ובעונת הרבייה יתקפו מסיגי גבול לקיניהם, אף שתקיפות אלו פחות קטלניות.

הפיראנות נטרפות בידי דגים גדולים יותר, דולפיני נהרות, קיימנים, עופות מים ולוטרות ענקיות.

תקופת הרבייה חלה במהלך עונת הגשמים. במהלכה מטילה הנקבה עד 5,000 ביצים. הביצים מוטלות בקיני צמחים אותם בונים הזכרים.

מצב שימורה של הפיראנה אינו ידוע, אך היא עלולה להיות בסכנת הכחדה עקב הפגיעה ביער וזיהום הנהרות והיובלים הגדולים באזור המחיה שלה.

## קישורים חיצוניים

* פיראנה אדומת בטן באתר seriouslyfish

קטגוריה:ערכים שבהם תבנית בריטניקה אינה מתאימה
קטגוריה:פיראניים
קטגוריה:ברזיל: דגי מים מתוקים
קטגוריה:אקוודור: דגי מים מתוקים
קטגוריה:דגי האמזונאס
קטגוריה:דגים טורפים
דוראדו זהוב

**דוראדו זהוב** (שם מדעי: *Salminus brasiliensis*; "דוראדו" הוא זהב בספרדית) הוא מין של דג טורף החי בנהר האמזונאס ונהרות דומים בדרום אמריקה. הוא שייך לסדרת החריתאים החיים בנהרות אמריקה ואפריקה. הוא מין טורף גדול שניצוד על ידי דייגים מקומיים למאכל.
## מאפיינים
לדוראדו ראש גדול עם לסתות חזקות ובולטות וצבע הקשקשים זהוב. אורכו 37 ס"מ ומשקלו 3-10 ק"ג, למרות שנתפסו פרטים מעל 100 ס"מ אורך ומשקל של 30 ק"ג. הוא בעל זנב שרירי העוזר לו לזנק קדימה בעקבות טרפו.

הדוראדו חי במקווי מים חמימים כמו נהרות ואגמים בברזיל, פרגוואי, אורוגוואי, בוליביה וצפון ארגנטינה ומצוי בנהרות פרגוואי, אורוגוואי, נהר קפרה וממורה ומגיע עד לגונת דוס פאטוס הגדולה. כמו כן הוא חי ביובלים ואגמונים קטנים יותר. 

זהו דג טורף הנמשך להתקהלות דגים שונים של הנהר כמו דגי הסבולה (Prochilodus lineatus) או הבריקון ואורב בשוליים לדג בודד. כמו כן הם אוכלים דגים מהסוג Astyanax ודגים אחרים כמו דגי סכין עירומים.

דגים אלה ניצודים בנהרות בהם הם חיים והדייגים צריכים להתמודד עם זריזותם, כוח הסיבולת הרב שלהם והסתתרותם בעומק. כמו כן הם צריכים לשמור שהדג לא יקרע בשיניו את הרשתות בהם הוא נתפס.

## קישורים חיצוניים

* דוראדו זהוב, באתר seriouslyfish

קטגוריה:טקסונים שתוארו בידי ז'ורז' קיווייה
קטגוריה:חריתיים
קטגוריה:ברזיל: דגי מים מתוקים
קטגוריה:דגי האמזונאס
קטגוריה:בעלי חיים שתוארו ב-1816
ארואנה כסופה

ממוזער|פרט של ארואנה כסופה
**ארואנה כסופה** (שם רשמי: **גְּרוּם-לָשׁוֹן דּוּ-בִּינִי**, שם מדעי: *Osteoglossum bicirrhosum*) היא דג גרם גדול החי באמריקה הדרומית בנהרות טרופיים. היא ידועה עקב מנהגה לקפוץ באוויר ולהשיג טרף מחוץ למים, דבר שאינו אפשרי אצל רוב הדגים.

## מאפיינים
לדג זה גוף באורך 90 ס"מ, קשקשים גדולים וזנב מחודד בקצה עם "רעמת" קשקשים גדולה מתחילת הזנב למעלה ולמטה עד לקצה. בניגוד לקרוב משפחתו Osteoglossum ferreirai, הוא כסוף ולא שחור. מבנה גופו עוזר לו לקפוץ אל מחוץ למים לגובה כמה מטרים עד לענפים הנמוכים. הוא בעל 2 זיזים מתחת לשפתו התחתונה והלסת חסרת שיניים אלא בעלת לשון גרמית שמועכת את הטרף.

הם חיים בטבע במים מוצפים באמזוניה ובנהרות קטנים כמו ה-Rupununi או ה-Oyapock. הם מבלים ביערות מוצפים שם הם מחפשים יצורים קטנים וכן מתרבים ואחרי העונה הגשומה חוזרים לנהרות.

הם תופסים יצורים קטנים מהענפים הנמוכים, לאחר שהם אורבים להם במים ויכולים לתפוס עופות, עטלפים וזוחלים קטנים שטיפסו על עצים ביערות מוצפים, אך טרפם העיקרי הוא דגים קטנים, תולעים, סרטנים ויצורי מים קטנים אחרים ואף פירות שנפלו.

דגים אלה נחשבו לדגי נוי נפוצים הרבה שנים עד שחלה ירידה במספרם. כיום הציד לא חוקי במדינות תפוצתם. עם זאת לא נראה שהם בסכנת הכחדה.

## קישורים חיצוניים

* 

## הערות שוליים

קטגוריה:גרום-לשוניים
קטגוריה:ברזיל: דגי מים מתוקים
קטגוריה:ונצואלה: דגי מים מתוקים
קטגוריה:דגי האמזונאס
דג ריאות דרום-אמריקאי

**דג ריאות דרום-אמריקאי** (שם מדעי: *Lepidosiren paradoxa*) הוא מין מקבוצת דגי ריאות שהם דגים מקבוצה קדומה שהשתמרה עד ימינו. דגים אלה יכולים לנשום אוויר על היבשה והם מהווים מיני מפתח לקבוצת בעלי ארבע רגליים שכוללים את חולייתני היבשה המודרניים. הוא המין החי היחידי במשפחתו.

הוא חי בטבע באמזוניה, נהר פרגוואי ונהר הפרנה וכן בביצות ואגמים קטנים באזור זה.

דג זה מגיע לאורך של עד 125 ס"מ, בצבעי זהוב עד שחור בקטנותם, כשהבוגרים בצבעים חום או אפור. הלסת התחתונה מחוברת עם קטע עצם בולט ואזור הלסתות בולט וגרמי. השיניים חדות אך לא בולטות ביותר. דג זה כמעט עיוור ומרגיש בעיקר בחוש הריח את הסביבה. יש לו מעט מאוד סנפירים, מה שמזכיר מראה של צלופח, אף שהוא לא קרוב אליו. סנפיר הגב גדול ומגיע עד לזנבו המעוגל. לדגים אלו ישנה יכולת לנשום אוויר ביבשה וגם במים על ידי הזימים החיצוניים שלהם.

הם טורפים, האוכלים בצעירותם חרקים וחלזונות. הבוגרים אוכלים בעיקר אצות וחסילונים וכמו כן טורפים דגים אחרים. 

בעונה הרטובה הם מזדווגים. הנקבה מטילה ביצים והזכר שומר עליהם. מהביצים בוקעים צאצאים דמויי ראשנים.
 
בעונה היבשה הם מתחפרים בבוץ, בגומה בעומק 30 ס"מ, ובה הם שוהים עד העונה הגשומה. לאורך כל העונה הזאת הם כלואים בתוך מחסום ריר, המגן עליהם מפני התייבשות למוות.

## ראו גם
*דג ריאות אוסטרלי
*בעלי ארבע רגליים

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1837
קטגוריה:טקסונים שתוארו בידי לאופולד פיטזינגר
קטגוריה:בעלי שתי ריאות
קטגוריה:מינים יחידים במשפחתם
קטגוריה:ברזיל: דגי מים מתוקים
קטגוריה:מקריני סנפיר יחידים בסוגם
דג עלה אמזוני

**דג עלה אמזוני** (שם מדעי: *Monocirrhus polyacanthus*) הוא מין של דג מוסווה החי בטבע במים מליחים לאורך אמריקה הדרומית בפרו, ברזיל, בוליביה, קולומביה וונצואלה וכן באגן האמזונאס. הוא חי גם במי יערות בהם המים עכורים ודלוחים עם מעט מאוד מזון. מין זה יחיד בסוגו.
## מאפיינים
זהו דג קטן שאורכו המקסימלי מגיע ל-8 ס"מ. הוא בעל ראש גדול וחרטום מחודד ובקצהו זיז קטן. הוא יכול לשלוף ולפעור את פיו המקופל כדי לבלוע במהירות את טרפו. סנפיריו הקטנים מכוונים אותו בדייקנות תוך כדי שהוא נראה כמו עלה צף במים. העיניים מוסוות עם קווים שחורים לאורך העין. צבעו של הדג חיוור עד חום כהה ומזכיר את צבעי העלים הצפים במים.

דג זה ניזון ממדגים קטנים ומחסרי חוליות, בעיקר חרקים מימיים וחסילונים. כשטרף מתקרב אליו, הוא פוער את פיו ובולע אותו במהירות של פחות מרבע שנייה.

נקבת דג העלה האמזוני מטילה עד 300 ביצים.

ניתן לגדל דגים אלה בתנאי אקווריום במים חומציים, עם אור נמוך וטרף חי.

## קישורים חיצוניים

* דג עלה אמזוני באתר seriouslyfish

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1840
קטגוריה:טקסונים שתוארו בידי יוהאן ג'קוב הקל
קטגוריה:דגי עלה
קטגוריה:מקריני סנפיר יחידים בסוגם
קטגוריה:ברזיל: דגי מים מתוקים
קטגוריה:ונצואלה: דגי מים מתוקים
קטגוריה:דגי האמזונאס
צפעון דקל עפעפי

ממוזער|צפעון דקל בצבע חום וירקרק
**צפעון דקל עפעפי** (שם מדעי: *Bothriechis schlegelii*) הוא מין של נחש ארסי החי ביערות אמריקה המרכזית והדרומית. נחש זה בדרך כלל בעל גוף צהוב והוא צייד החי בעיקר על ענפי העצים. הוא נפוץ בטבע ממקסיקו, דרומה לכל אורך אמריקה המרכזית - עד פרו. תפוצתו היא כמעט לגמרי ביערות גשם וגם ביערות הרריים.

נחש זה קטן יחסית למשפחת הצפעיים ואורכו 55–82 ס"מ בממוצע, כשהנקבות גדולות יותר מהזכרים (למעט גודל הנקבות אין הבדלים בולטים בין שני המינים). כמו רוב מיני הצפעיים, למין זה ראש מעוגל במקצת, עיניים שקועות וניבי ארס ארוכים ומתקפלים. לצד העיניים והנחיריים ישנן גומות החשות בחום גוף של חיות חמות דם. הזנב חזק ומיועד ללפיתת ענפים.

מקור שמו של הנחש הוא העפעפיים הקרניים העוזרים להסוואתו, שכן ראשו נראה כחלק מהעלים. צבעיו מגוונים וכוללים גוני צהוב, אדום, ירוק, חום, ורוד ואף צבע מעורבב, כשחלק מהקשקשים מנומרים בחום או שחור.

הנחש תוקף ממארב את טרפו הכולל עופות שונים, עכברים, זוחלים וקרפדות - בעיקר בלילות - והורגו במהירות, בעזרת הארס.

הוא לא מאוד אגרסיבי, אך יתקוף במקרה של חשש. הארס קטלני לבני אדם, אך מין זה נדיר באזורים מיושבים. עם זאת, הוא מוחזק על ידי סוחרים וגני חיות.

## קישורים חיצוניים

* מידע ותמונות של צפעון דקל עפעפי, באתר gifte

## הערות שוליים

קטגוריה:צפעוני גומה
קטגוריה:מקסיקו: זוחלים
קטגוריה:קוסטה ריקה: זוחלים
קטגוריה:פרו: זוחלים
קטגוריה:בליז: זוחלים
טורק (יישוב)

**טורק** (בפולנית: **Turek**) היא עיר מחוז בפרובינציית פולין גדול שבפולין, בה התקיימה עד השואה קהילה יהודית גדולה.

## תולדות היישוב
טורק נזכרת לראשונה בשנת 1136, ובשנת 1341 הוענקו לה זכויות עיר. בחלוקת פולין השנייה בשנת 1793 נכללה העיר בתחום פרוסיה, ובשנת 1815 נכללה בתחום פולין הקונגרסאית.

## יהודי טורק
ממוזער|הכניסה לבית הקברות היהודי בטורק.
טרם פרוץ מלחמת העולם השנייה נמנו בעיר כ-2,700 יהודים, מתוך כ-9,900 תושבים, והתקיימה בה פעילות ציונית, לצד פעילות של הבונד ושל אגודת ישראל.

עם כיבוש העיר בידי הגרמנים בספטמבר 1939, החלו אלו לבצע בה מעשי שוד ורצח של יהודים, תוך שריפת אחד מבתי הכנסת בעיר על המתפללים שהיו בו. בנובמבר 1939 שולחו כ-700 יהודים מהעיר לעבודות כפייה בבוכניה.

מפברואר ועד יולי 1940 רוכזו יהודי העיר בגטו שהוקם ביישוב. ב-1 באוקטובר 1941, יום כיפור תש"ב, גורשו כל יושבי הגטו שבעיר לגטו הכפרי שהוקם בקובלה פנסקיה, וגורלם שם היה כגורל יתר יהודי המקום.

## ראו גם
* בית הקברות היהודי בטורק

## קישורים חיצוניים

* 
* טורק באתר מרכז מורשת יהדות פולין
* 
* 
* 
* 

קטגוריה:ערכים שבהם תבנית אתר רשמי אינה מתאימה להוספה אוטומטית
קטגוריה:פולין גדול: ערים
קטגוריה:קהילות יהודיות בפולין
קטגוריה:גטאות בפולין
הלודרמה ארסית

**הלודרמה ארסית** (שם מדעי: *Heloderma horridum*) היא מין של לטאה, מבין הלטאות היחידות בעולם בעלות שיני ארס. היא קרובת משפחתה של הלודרמה מרירית ונפוצה כמותה באזורים טרופיים ומדבריים, בשטח שמשתרע ממקסיקו ועד גואטמלה.

לטאה זו נפוצה יחסית בתחומי מחייתה. מספר הפרטים של ההלודרמה פוחת בין השאר עקב ציד לא חוקי ופגיעה בבית הגידול של הלטאות.

לטאות מתת-המין הלודרמת גואטמלה, שנפוצות באזור נהר מוטגואה בגואטמלה, פגיעות במיוחד, ומוערך שמספרן, נכון לתחילת המאה ה-21, פחות מ-200.

## תיאור
לטאה זו גדולה יותר מקרובתה (ההלודרמה המרירית): אורכה 57–91 ס"מ בממוצע ומשקלה 2–4 ק"ג, כשהזכרים גדולים מעט מהנקבות.

להלודרמה גוף וראש שחור ולאורך צידי הגוף ישנם קשקשים גרמיים היוצרים כתמי חברבורות צהובות או כתומות בצידי הגוף, על הגפיים והזנב ועל הגב. הזנב עבה ומשמש לאגירת שומן בעתות רעב, אך איננו יכול להינתק מגופה כמו רוב הלטאות. הראש רחב ושחור לגמרי, והעיניים קטנות. כמו לנחשים, ללטאה יש לשון מפוצלת שחורה העוזרת בהרחה ולסתות חזקות עם שיניים אחוריות ארסיות.

## אקולוגיה
לטאה זו מצויה מדרום מדינת סונורה במקסיקו לאורך חוף האוקיינוס, עד לגואטמלה שבמרכז אמריקה. היא נפוצה במדבריות, ערבות, יערות פתוחים טרופיים ונשירים, חופים והרים סלעיים עד גובה 1,500 מ'. לטאות ממין זה יוצאות בעיקר בשעות הלילה, בייחוד אלו החיות במדבר.

ההלודרמה הארסית היא טורפת שניזונה בעיקר מביצים של עופות וזוחלים, והיא מחפשת אותם על הקרקע ועל העצים. הלטאות ניזונות גם מעופות קטנים, זוחלים אחרים כמו לטאות, דוחיים, עכברים, חולדות וחרקים גדולים. כמו לטאות הכוח, הן לא יימנעו מקניבליות, וההורים נוטשים את צאצאיהם הצעירים אחרי בקיעתם. בשבי הם אוכלים בעיקר בשר של יונקים, כמו עכברים, בתוספת ביצי עופות.

הלטאה תופסת את טרפה, מטלטלת אותו וכשנוטף דם, הארס מהשיניים מטפטף לפצע והורג את הטרף. הארס בדרך כלל לא משפיע על בני אדם, אך הוא יכול לגרום לנפיחות האזור, בצקת, דימום פנימי והיפותרמיה.

## תת-מינים
לטאה זו היא קרובתה של ההלודרמה המרירית הנפוצה באותם אזורים ושניהם המינים היחידים במשפחת ההלודרמיים, הקרובה ללטאות הכוח וקרבה רחוקה לנחשים.

להלודרמה הארסית ארבעה תת-מינים (ע"פ כמה מיונים, חלקם מינים עצמאיים):
**Heloderma horridum alvarezi* - נפוץ במדינת צ'יאפס במקסיקו
**Heloderma horridum charlesbogerti* - נפוץ בנהר מוטגואה בגואטמלה
**Heloderma horridum exasperatum* - נפוץ בהרי סיירה מדרה ובנהרות פוארטה ומאיו במדינות סונורה וסינלואה, במקסיקו
**Heloderma horridum horridum* - נפוצה במדינות אואחאקה וסינלואה במקסיקו

## גלריית תמונות

קובץ:BeadedLizard-AHPExotics.jpg
קובץ:Heloderma horridum01.jpg
קובץ:Heloderma horridum pair (Buffalo Zoo).jpg


## קישורים חיצוניים

* הלודרמה ארסית באתר animal-world

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:בעלי חיים שתוארו ב-1829
קטגוריה:טקסונים שתוארו בידי ארנד אלפרד אאוגוסט וויגמן
קטגוריה:הלודרמיים
קטגוריה:מקסיקו: זוחלים
קטגוריה:זוחלים: טורפי-על
קוליברי מצויץ

**קוליברי מצויץ** (שם מדעי: *Heliactin bilophus*) הוא מין קוליברי קטן החי באמריקה הדרומית והמין היחיד בסוגו. הוא חי בטבע בבוליביה, ברזיל וסורינאם ביערות פתוחים, סוואנות לחות כמו הסראדו ואזורים פתוחים דומים.

אורכו של הקוליברי 9.5-11 ס"מ ומשקלו 1.8-2.8 גרם בממוצע. הזכרים של מין זה מקושטים ופרחוניים בצבעים ירוקים לבנים והגרון שחור עם דלדול נוצות קטן מתחת. הראש כחול עם 2 "ציצות", מהם קיבל את שמו, בצבע צהוב ואדום. הזנב לבן ואברות הכנפיים חומות. הקוליברי בעל ראש קטן ומקור ארוך המיועד לשתות צוף והכנפיים מיוחדות במינם ומאפשרות לו לעשות שמיניות באוויר, לעוף במהירות ואפילו לאחור והוא יכול לנופף בהם עד 10,000 פעם בדקה.

צבעי הזכר נועדו לעזור לו למשוך נקבות, אך הוא טריטוריאלי ונלחם באכזריות עם זכרים אחרים שלא יתקרבו לגבולו.

הקוליברי צמחוני וניזון רק מפרחים ביערות ובסוואנות כמו Stachytarpheta ,Lantana ,Malvaviscus ,Palicourea ופירות הדר. עם זאת כשיש לו גוזלים הוא מאכיל אותם במגוון חרקים אותם הוא תופס במקורו הארוך. בלילות הקוליברי ישן על ענף בצורה נרפית לגמרי שבה רק המוח פועל עד הבוקר, דבר שאחרת היה מכלה את מאגרי החלבונים בגופו והורג אותו בטרם יאכל.

## קישורים חיצוניים

* קוליברי מצויץ בneotropical.birds

## הערות שוליים

קטגוריה:קוליבריים
קטגוריה:עופות יחידים בסוגם
קטגוריה:ברזיל: עופות
קטגוריה:טקסונים שתוארו בידי קונרד יאקוב טמינק
קטגוריה:בעלי חיים שתוארו ב-1820
קטגוריה:בעלי חיים בסראדו
קטגוריה:בוליביה: עופות
חולדת אורז גלאפגוס

ממוזער|איור של החולדה
**חולדת אורז גלאפגוס** (שם מדעי: *Aegialomys galapagoensis*) הוא מין של מכרסם קטן אנדמי לאיי גלאפגוס ומצוי בסכנת הכחדה. החולדה שייכת לשבט אוריזומיני (Oryzomyini) באזור המין אוגר יער הררי, המכונה גם חולדת אורז, וקרובו היחיד לסוג הוא המין *Aegialomys xanthaeolus*, החי באקוודור ופרו. 
## מאפיינים
זו חולדה קטנה שאורכה עד 15 ס"מ, החיה בערבות ושיחיות טרופיות וסובטרופיות ואין לה פחד מבני אדם. הם חיים בכמה איים כמו סנטה פה ופרננדינה וסן קריסטובל ונחשבו בעבר למינים נכחדים עד שהתגלו מחדש.

לחולדה זו פרווה אפורה כהה, אוזניים גדולות וחוטם מוארך עם שערות חישה העוזרות לה לחוש את סביבתה. היא יוצאת בעיקר בלילות וניזונה מצמחים שונים, זרעים ויצורים קטנים ובהם חרקים, ביצים וחולייתנים קטנים. מקור השם "חולדת אורז" הוא כאמור בשבט אליו משתייכת החולדה ולא בתזונתה.

החולדה נמצאת בסכנה עקב מינים פולשים ובהם חתולים וכלבים וכן חולדות אמיתיות שפלשו לאיים ומאיימים עליהן. האוכלוסייה שלהם אינה גדולה ונחשבת פגיעה. 

אחד מתת-המינים *A. g. galapagoensis* נכחד, בעיקר עקב האוכלוסיות המבודדות מדי שלו.

## קישורים חיצוניים

## הערות שוליים

קטגוריה:טקסונים שתוארו בידי ג'ורג' רוברט וטרהאוס
קטגוריה:אוגריים
קטגוריה:איי גלאפגוס: בעלי חיים אנדמיים
קטגוריה:איי גלאפגוס: יונקים
קטגוריה:בעלי חיים שתוארו ב-1839
טוקוקסי

ימין|ממוזער|240px|דולפין טוקוקסי מקפץ.
**טוקוקסי** (שם מדעי: *Sotalia fluviatilis*) הוא מין של דולפין החי באזורי החופים המערביים של האוקיינוס האטלנטי ואף נכנס לנהר האמזונאס. מקור שמו הוא משפת טופי עתיקה.
הוא שייך לסוג הקרוב לדולפינן, אך נבדל ממנו והמין הקרוב לו בסוג זה הוא דולפין גיאנה החי באותו אזור. דולפין נוסף מאותו אזור שאינו קרוב להם הוא דולפין האמזונאס.
## מאפיינים
דולפין זה מזכיר מעט את הדלפינן אבל קטן ממנו בהרבה ואורכו 1.5 מטר בממוצע. צבעו הוא כחלחל-אפור עם צידיים כהים מעט והבטן ורודה בדרך כלל. הלסת בינונית בגודלה ויש לו 26-36 שיניים בלסת העליונה והתחתונה. גודל סנפיר הגב ושרירי הזנב עוזרים לדולפין לשעוט להגיע למהיריות גבוהות.

הדולפין חי באמריקה הדרומית לאורך חופי האוקיינוס האטלנטי בוונצואלה, ברזיל, פרו ודרום מזרח קולומביה. הוא גם נכנס ליובלי נהר האמזונאס וייתכן שגם לנהר האורינוקו. הוא חי בקבוצות מלוכדות של 10-15 פרטים בממוצע ונוהג לקפוץ מעל המים ב"סלטות". הם ניזונים יחד עם מינים אחרים של דולפינים מדגים. אורך חייו מגיע לכ35 שנים.

מצב שימורם של דולפינים אלה לא ידוע והם די נפוצים, אך הם נפגעים מרשתות דייגים בהם הם נתקעים וטובעים וכן חלה ירידה בכמות הדגים, דבר הפוגע באוכלוסיית הדולפינים. גם זיהום הנהרות וכריית זהב באמזונאס פוגעים בהם. הם אינם עמידים לתנאי שבי ובדרך כלל מתים בגני חיות.

## קישורים חיצוניים

## הערות שוליים

קטגוריה:טקסונים שתוארו בידי פול גרווה
קטגוריה:דולפיניים
קטגוריה:ברזיל: יונקים
קטגוריה:מגה-פאונה של אמריקה הדרומית
קטגוריה:לווייתני האוקיינוס האטלנטי
קטגוריה:בעלי חיים שתוארו ב-1853
פוקנת בורמייסטר

**פוקנת בורמייסטר** (שם מדעי: *Phocoena spinipinnis*) היא מין ממשפחת הפוקניים החיה לאורך חופי אמריקה הדרומית. היא קרויה ע"ש החוקר הרמן בורמייסטר (1807-1892).
## תיאור
פוקנה זו כמעט ולא נצפתה בטבע אבל נמצאו הרבה פרטים שמתו על החוף. צבע פוקנה זו שחור או אפור כהה והיא דומה מאוד לפוקנת המפרץ הנפוצה. אורכה עד 150 ס"מ ומשקלה 50-75 ק"ג, אם כי נצפו פרטים במשקל 105 ק"ג - היא בין המינים הקטנים שבסדרת הלווייתנאים. הם בעלי פתח נשימה מעל הראש והחוטם מעוגל כמו רוב מיני הפוקנה וכן שיניהם בצורת אתים קטנים. הסנפיר הגבי ייחודי להם כשהוא מצוי בתחילת הזנב וקצה הגב כמו לווייתני מזיפה אך משולש כמו לווייתני שיניים. דבר זה עוזר להבדיל בינו למינים החיים באותם אזורים כמו דולפין צ'יליאני.

הפוקנה חיה במים עמוקים וגם ברדודים והיא נכנסת גם למים מתוקים כמו לנהר ולדיביה שבצ'ילה עד 50 ק"מ מהחופים. הם נפוצים באוקיינוס השקט מפרו עד ארץ האש ובאוקיינוס האטלנטי צפונה עד חופי ברזיל. האוכלוסיות לא בולטות מאוד בים.

## התנהגות
זהו לווייתן ביישן שנוטה לחיות לבד או בזוגות בודדים, אם כי בתצפית אחת התגלו 70 פרטים בלהקה. הם ניזונים מלהקות דגים שונים באוקיינוס כמו אנשובי, בקלה ומקרל. הם שוחים במהירות מרשימה כדי לתפוס את טרפם ולברוח מאויבים כמו כרישים ולווייתן האורקה.

מין זה נמצא בירידה עקב ציד הנפוץ לאורך חופים מעטים (לבשר ולשומן וכן לפתיונות לכרישים). כמו כן הם נתקעים ברשתות והאוכלוסייה של הדגים מצטמצמת בהרבה מקומות. דברים אלו משפיעים על מצב האוכלוסיות שם ככה לא בולטות מדי. עם זאת לא ברור מה מצב שימורם.

## קישורים חיצוניים

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי הרמן בורמייסטר
קטגוריה:פוקניים
קטגוריה:לווייתני האוקיינוס האטלנטי
קטגוריה:לווייתני האוקיינוס השקט
קטגוריה:בעלי חיים באמריקה שלחופי האוקיינוס השקט
קטגוריה:בעלי חיים שתוארו ב-1865
דולפין גיאנה

**דולפי גיאנה** (שם מדעי: *Sotalia guianensis*) הוא מין של דולפין החי בחופי אמריקה הדרומית והמרכזית באוקיינוס האטלנטי ואף נכנס לנהר האמזונאס.
## מאפיינים
דולפין זה דומה מעט לדולפינן והוא אכן קרוב אליו, אך קטן ממנו ומגיע לאורך 2.1 מטר. צבעו כחלחל-אפור עם צידיים כהים ובטן ורודה. הלסת בינונית, סנפיר הגב גדול והזנב שרירי ועוזר לו לשעוט במהירות קדימה. הוא קרוב משפחתו של הטוקוקסי החי באותם אזורים ובעבר נחשב לתת-מין שלו. שניהם שייכים לסוג דולפין הנהרות.

הוא חי באוקיינוס האטלנטי בחופים רדודים ושולי נהרות, מחופי ברזיל עד חופי ניקרגואה ואולי גם הונדורס. כמו כן, הוא שוחה בנהר האמזונאס ואף האורינוקו, אך שוכן יותר בים מאשר קרובו לסוג. 

הם נפוצים בקבוצות של 2 עד 10 פרטים (לעיתים גם עד 100 פרטים) והלהקה מלוכדת מאוד. הם נוהגים לקפוץ על פני המים ולעשות "סלטות". לעומת זאת הם מתרחקים מספינות ולא קופצים בקרבתם כמו דולפינים אחרים. הם ניזונים בטבע מדגים, חסילונים, דיונונים וכו'. הם יכולים לחיות בטבע עד 30 שנה, אך מתקשים לשרוד בתנאי שבי. 

לא ידוע מה מצב השימור של דולפינים אלה. הם נפוצים יחסית אבל חלה ירידה במספרם וככל הנראה הדיג באמצעות רשתות, זיהום הים והנהרות הגדולים והתמעטות הדגים שמהווים מזונם פוגעים באוכלוסייתם. הם נחשבים למינים מוגנים בארגון CMS.

מחקרים גילו לאחרונה כי לדולפין זה יש אברי חישה חשמליים.

## קישורים חיצוניים

## הערות שוליים

קטגוריה:טקסונים שתוארו בידי פייר-ז'וזף ואן בנדן
קטגוריה:דולפיניים
קטגוריה:ברזיל: יונקים
קטגוריה:מגה-פאונה של אמריקה הדרומית
קטגוריה:לווייתני האוקיינוס האטלנטי
קטגוריה:בעלי חיים שתוארו ב-1864
דולפין הנהרות

**דּוֹלְפִין הַנְּהָרוֹת** (שם מדעי: *Sotalia*) הוא סוג בעל שני מינים של לווייתני שיניים ממשפחת הדולפיניים ששניהם חיים באותם אזורים במערב האוקיינוס האטלנטי ובחופי אמריקה הדרומית והמרכזית. שניהם גם נכנסים לנהרות הגדולים כמו יובלי נהר האמזונאס ונהר האורינוקו. לא ידוע מה מצב שימורם.

סוג זה קרוב יחסית לסוג דולפינן ודומה לו מאוד. בעבר היה בסוג מין יחיד, אך ב-2007 מחקר חדש טען שע"פ דגימות הדנ"א ישנם שני מינים שונים.

בסוג זה רק 2 מינים:
*טוקוקסי (Sotalia fluviatilis)
*דולפין גיאנה (Sotalia guianensis)

## קישורים חיצוניים

## הערות שוליים

קטגוריה:בעלי חיים שתוארו ב-1866
קטגוריה:טקסונים שתוארו בידי ג'ון אדוארד גריי
קטגוריה:דולפיניים
התאומים קריי

האחים התאומים **רונלד "רוני" קריי** ו**רג'ילנד "רג'י" קריי** היו פושעים אנגלים שנחשבו לגדולים ביותר בפשע המאורגן של האיסט אנד בלונדון במהלך שנות החמישים והשישים של המאה ה-20. עם הכנופיה שלהם, "הפירמה", הם היו מעורבים במקרי שוד, הצתה, פרוטקשן, תקיפה ורצח.

כבעלי מועדוני בילוי באיסט אנד, הם היו מיודדים עם פוליטיקאים ואנשי בידור כדיאנה דורס, פרנק סינטרה וג'ודי גרלנד. בנוסף, האחים קריי נעשו לידוענים בשנות השישים ואף רואיינו בתוכניות טלוויזיה.

שניהם נעצרו ב-9 במאי 1968 והורשעו בשנת 1969 באשמת רצח. שניהם נידונו למאסר עולם. רוני נותר חי בבית חולים פסיכיאטרי עד מותו ב-17 במרץ 1995; רג'י שוחרר מהכלא מסיבות חמלה באוגוסט 2000, שמונה שבועות לפני מותו מסרטן.

מספר סרטי קולנוע נעשו על סיפורם של האחים קריי (בהם "אגדת האחים קריי" משנת 2015) ומספר דמויות בסרטים אחרים התבססו עליהם. השפעתם ניכרת גם בתחומי תרבות אחרים כגון מוזיקה, ספרות ותיאטרון.
לאחר מותו, נחשף שגם רוני היה הומוסקסואל מוצהר בכלא.

## ביוגרפיה
רוני ורג'י קריי נולדו, תאומים זהים, ב-24 באוקטובר 1933 באיסט אנד. הם ממוצא אירי, רומני ויהודי.

התאומים קריי היו ידועים לשמצה באזור מגוריהם בשל חברותם בכנופיות וביצוע מעשי אלימות. בשנת 1952 היו אמורים להתגייס לצבא, אך ערקו ביום גיוסם ואף תקפו שוטר שניסה לעצור אותם. לאחר תפיסתם, היו בין האסירים האחרונים שנכלאו במצודת לונדון.

התנהגותם בכלא הצבאי כללה אלימות נגד הסוהרים וונדליזם, עד שהובילה אותם לשחרור מהצבא.

## חיי הפשע
### בעלי מועדוני בילוי
המועדון הראשון שהאחים קריי קנו היה מועדון סנוקר בבת'נל גרין. בסוף שנות החמישים האחים קריי עבדו בשביל ג'יי מארי מליברפול והיו מעורבים במקרי חטיפה, שוד מזוין והצתה. בעזרת פעולות אלה הם הצליחו לרכוש מועדונים ונכסים אחרים.

ב-1960 רוני קריי הורשע בסחיטה ונגזרו עליו 18 חודשי מאסר.

### ידוענים
בשנת 1960 החלו להתפרסם האחים קריי כבעלי מועדונים והיו חלק מסצנת לונדון החוגגת (Swinging London). חלק ניכר מהתהילה לה זכו הוענק להם על ידי עיסוקיהם החוקיים והיותם חלק ממעגלי ידוענים. הם צולמו מספר פעמים על ידי צלם האופנה דייוויד ביילי והיו מיודדים עם חברי בית הלורדים, חברי פרלמנט, שחקנים וזמרים.

## חיים אישיים
### רוני קריי
רוני היה ביסקסואל מוצהר וחלה בסכיזופרניה פרנואידית אשר בגללה שוחרר מהכלא ועבר לבית חולים פסיכיאטרי. הוא היה בזוגיות עם אישה בשם מוניקה, איתה רצה להתחתן, בטרם נעצר ונכלא. הוא כתב הרבה מכתבים למוניקה ועליה בזמן שהותו בכלא, זאת בעוד היא נשואה לבן זוגו לשעבר.

בזמן שהותו בכלא היה נשוי פעמיים.

### רג'י קריי
רג'י היה נשוי פעם אחת, אך לאחר שהכה ואנס את אשתו פרנסיס הם נפרדו, ומצבה של פרנסיס הלך והדרדר. היא התמכרה לכדורים נגד חרדה ולבסוף התאבדה בשנת 1967.

## קישורים חיצוניים

קטגוריה:מורשעים ברצח
קטגוריה:מורשעים בעבירות המתה בבריטניה
קריי
קטגוריה:פשע מאורגן
קטגוריה:אנגלים שנולדו ב-1933
קטגוריה:אנגלים שנפטרו ב-2000
הקאן בלטה

**הקאן בָּלְטַה** (בטורקית: **Hakan Balta**; נולד ב-23 במרץ 1982) הוא כדורגלן עבר טורקי ששיחק בעמדת המגן השמאלי.

## קריירה
בלטה יליד ברלין המערבית (לימים ברלין) להורים טורקים. הוא התחיל את הקריירה שלו במחלקת הנוער של הרטה ברלין ואף רשם מספר הופעות בקבוצת הנוער. בקיץ  חתם במאניסאספור ששיחקה אז בליגה השנייה בטורקיה. עד מהרה הפך לשחקן מוביל בקבוצה ובעונתו השנייה במועדון עלה עמו לליגת העל. לאחר שהתחיל את עונת  במדי מאניסאספור, לאחר 4 מחזורים חתם בגלאטסראיי עימה זכה באליפות בסיום העונה. ב-13 באוגוסט 2008 הוא ערך את הופעת הבכורה שלו במסגרת אירופאית בתיקו 2-2 נגד סטיאווה בוקרשט במסגרת מוקדמות ליגת האלופות. בקיץ  הפך לקפטן לאחר פרישתו של אייאן אקמן הקפטן הקודם.

באפריל  ערך את הופעת הבכורה שלו בנבחרת טורקיה במשחק ידידות נגד . ב-20 במאי 2008 הבקיע את שער הבכורה שלו בנבחרת בניצחון 0-1 נגד . בלטה נכלל בסגל הנבחרת לקראת יורו 2008 והיה שותף להישג השיא של הנבחרת באליפות אירופה - חצי גמר.

## תארים
; גלאטסראיי
*אליפות טורקיה: , , , 
*הגביע הטורקי: , , 
*הסופר קאפ הטורקי: , , , , 

## קישורים חיצוניים

קטגוריה:כדורגלנים טורקים
קטגוריה:מגני כדורגל גרמנים
קטגוריה:מגני כדורגל טורקים
קטגוריה:בלמי כדורגל גרמנים
קטגוריה:כדורגלנים גרמנים
קטגוריה:בלמי כדורגל טורקים
קטגוריה:כדורגלני מאניסאספור
קטגוריה:כדורגלני גלאטסראיי
קטגוריה:כדורגלני נבחרת טורקיה
קטגוריה:כדורגלני יורו 2008
קטגוריה:כדורגלני יורו 2016
קטגוריה:ברלין: כדורגלנים
קטגוריה:טורקים שנולדו ב-1983
קטגוריה:גרמנים שנולדו ב-1983
זלטקו יונוזוביץ'

**זלטקו יונוזוביץ**' (נולד ב-26 בספטמבר 1987) הוא כדורגלן עבר אוסטרי ששיחק בעמדת הקשר. ליונוזוביץ 55 הופעות ושבעה שערים במדי נבחרת אוסטריה.

## קריירת מועדונים
יונוזוביץ' נולד בלוזניצה שביוגוסלביה. בגיל 5 היגרה משפחתו לאוסטריה בעקבות מלחמת יוגוסלביה, ובגיל 12 הצטרף לקבוצת הילדים של גראצר א.ק.. כעבור כמה שנים קיבל אזרחות אוסטרית. לקראת סוף עונת  ערך את הופעת הבכורה שלו בבונדסליגה האוסטרית. כעבור שנתיים חתם באוסטריה קרנטן. כעבור עוד שנתיים חתם באוסטריה וינה, וכבר בעונת הבכורה שלו במועדון כבש 9 שערים. בשנת  נבחר ל"כדורגלן האוסטרי של השנה". בינואר  חתם בורדר ברמן מהבונדסליגה כאשר הוא חתם ל-3 וחצי שנים במועדון תמורת 800 אלף אירו. בעקבות יכולתו הטובה בפברואר  הוערך חוזהו בעוד 3 וחצי שנים. את עונת  סיים שלישי בטבלת מלך הבישולים של הליגה אחרי קווין דה בראונה ותומאס מילר.

בקיץ 2018 עזב יונוזוביץ' את ורדר ברמן וחתם ברד בול זלצבורג.

## קריירה בינלאומית
כאשר היה נער, יונוזוביץ' השתתף עם נבחרת הנוער בגביע העולם בכדורגל עד גיל 20 בשנת . ב-1 במרץ 2006 הוא ערך את הופעת הבכורה שלו בנבחרת הבוגרת בהפסד 0–2 נגד . ב-7 באוקטובר 2011 הבקיע את שער הבכורה שלו בנבחרת בניצחון 1–4 נגד . יונוזוביץ' היה שותף להעפלה של הנבחרת ליורו 2016 לראשונה כנבחרת שלא מארחת. ב-13 באוקטובר 2017 הודיע על פרישה מהנבחרת לאחר מוקדמות מונדיאל 2018.

## תארים
**רד בול זלצבורג**
* אליפות אוסטריה: 2018/2019, 2019/2020, 2020/2021, 2021/2022
* גביע אוסטרי: 2018/2019, 2019/2020, 2020/2021, 2021/2022

## קישורים חיצוניים

* 

קטגוריה:קשרי כדורגל אוסטרים
קטגוריה:כדורגלנים אוסטרים
קטגוריה:כדורגלני גראצר א.ק.
קטגוריה:כדורגלני אוסטריה קרנטן
קטגוריה:כדורגלני אוסטריה וינה
קטגוריה:כדורגלני ורדר ברמן
קטגוריה:כדורגלני רד בול זלצבורג
קטגוריה:כדורגלני נבחרת אוסטריה
קטגוריה:אוסטרים ממוצא סרבי
קטגוריה:כדורגלני יורו 2016
קטגוריה:ספורטאים אוסטרים בגרמניה
קטגוריה:אוסטרים שנולדו ב-1987
טימו סויני

**טימוֹ סוֹיני** (בפינית: **Timo Juhani Soini**, נולד ב-30 במאי 1962) הוא פוליטיקאי פיני. ייסד את מפלגת הפינים ועמד בראשה כעשרים שנים. שימש בתפקידים סגן ראש הממשלה ושר החוץ.
## ביוגרפיה
הוא נבחר לחבר מועצת העיר אספו ב-2000 ולפרלמנט פינלנד ב-2003. בבחירות לפרלמנט האירופי בשנת 2009, הוא זכה במושב בפרלמנט עם החלק הגבוה ביותר מהקולות הפינים (10%), והיה לפיני הראשון בפרלמנט האירופי.

בבחירות הפרלמנטריות של 2011 נסקה מפלגת הפינים בראשותו וקיבלה 19.1% מהקולות, הקפיצה הגדולה הוגדרה כמפתיעה וחריגה בכלי התקשורת הפינים.

סויני התפרסם כאחד המבקרים הקשים של מנגנון הערבות ומנגנוני הביטחון של האיחוד האירופי.

לאחר הבחירות של 2015, נכנסה המפלגה לקואליציה וסויני מונה לסגן ראש הממשלה ושל החוץ. סויני אמר כי"ודאי שיש לישראל זכות קיום" וכי הוא "ידיד ישראל".

## קישורים חיצוניים

* 

קטגוריה:ערכים שבהם תבנית בריטניקה אינה מתאימה
קטגוריה:בוגרי אוניברסיטת הלסינקי
קטגוריה:פוליטיקאים פינים
קטגוריה:פינים שנולדו ב-1962
טיוורוב

**טיוורוב** (באוקראינית: **Тиврів**, טיווריב; בפולנית: **Tywrów**) היא עיירה במחוז ויניצה שבאוקראינה, על גדת נהר הבוג הדרומי, בה התקיימה עד השואה קהילה יהודית.

## תולדות היישוב
האזכור הראשון של טיוורוב הוא משנת 1505. באמצע המאה ה-17 הוחרב היישוב בידי הטטרים והקוזקים. בשנת 1744 קיבל היישוב זכויות עיר.

## יהודי טיוורוב
בין מלחמות העולם נמנו בעיירה כ-400 יהודים. ב-18 ביולי 1941, במהלך מבצע ברברוסה, נכבשה העיירה בידי הגרמנים, ואלו רצחו בה בו ביום 28 יהודים. לאחר מכן נחטפו יהודים מהעיירה לעבודות כפייה, בהן עונו בידי משגיחיהם האוקראינים.

עם העברת העיירה בספטמבר 1941 לשליטה רומנית במסגרת אזור הכיבוש הרומני בטרנסניסטריה, ריכזו הגרמנים והאוקראינים את יהודיה בבית הכנסת המקומי, תוך ירי באטיים מביניהם. משם נלקחו כ-400 יהודים במשאיות למתחם של בית חרושת, ונרצחו בו בבורות ירי.

מדצמבר 1941 ועד ספטמבר 1942 הובאו לעיירה מאות רבות של יהודים שגורשו מבוקובינה ומבסרביה, וכן הגיעו אליה פליטים יהודים משטחי השלטון הגרמני באוקראינה דוגמת יארוהה. יהודים אלו רוכזו בגטו שהוקם בעיירה, בו אולצו לענוד טלאי צהוב ולעבוד בעבודות כפייה, חלקן במחנות עבודה. מקרוב ל-2,000 יהודים שרוכזו תחילה בגטו שבעיירה נותרו בו עד ספטמבר 1943 כ-450 יהודים. ב-16 במרץ 1944 שוחררה העיירה בידי הצבא האדום.

## לקריאה נוספת
* 

## קישורים חיצוניים

* 

קטגוריה:בורות ירי בשואה
קטגוריה:גטאות באוקראינה
קטגוריה:מחוז ויניצה: יישובים
קטגוריה:קהילות יהודיות באוקראינה
מיה זיו-וולף

**מַיה זיו־וולף** (נולדה ב־12 בדצמבר 1983) היא עיתונאית ומגישת חדשות ישראלית. שימשה כמגישה ועורכת בחדשות 10 ובערוץ 10 והגישה את תוכנית הבוקר "העולם הבוקר" של רשת 13 בין השנים 2019-2017.

## קורות חייה
זיו־וולף נולדה וגדלה בעכו. אביה זאב, עבד ברפא"ל, במקור מחיפה ממשפחה ממוצא פולני, ואמה טוני, מורה ומנהלת מרכז פסגה להשתלמויות מורים בעכו, במקור ממגדל־העמק ממשפחה ממוצא מצרי. השם המקורי של משפחתה היה "זביילסקי", לפני שעוברת לשם "זיו". הורייה עברו מחיפה לגור בעכו עד שעברו לנהריה כעבור כ־18 שנים. בת-דודתה היא השחקנית והזמרת הילה סעדה.
בתיכון למדה במגמת ביולוגיה ומחשבים, ולאחר מכן עברה ללמוד במגמות לספרות ותיאטרון.

היא בעלת תואר ראשון בתקשורת ובמדעי המדינה מאוניברסיטת תל אביב ותואר שני בהוראה מסמינר הקיבוצים. במסגרת לימודיה לתואר שני בהוראה, לימדה תקשורת לבגרות בתיכון ברמת השרון.

## קריירה
בגיל שמונה כתבה במקומונים בתור "כתבת צעירה". בהמשך שימשה "כתבת שש" בעיתון של ערוץ הילדים, "כתבת צעירה" במגזין "ראש אחד", הייתה תחקירנית בתוכנית "קלפים פתוחים" בטלוויזיה החינוכית ושידרה בקול ישראל וברדיו חיפה.
היא החלה את הקד"צ של גל"צ שבוע אחרי סוף כיתה י"ב, ועברה לתל אביב, שם שכרה דירה עם עוד שתי שותפות מגל"צ. בשנת 2001 התגייסה לגלי צה"ל. בגלי צה"ל ובגלגלצ התקבלה למחלקת הקריינים ובמקביל הפיקה, ערכה והגישה תוכניות שונות כגון "המצעד העברי", "גל עברי ירוק" ו"קולות החיילים".

לאחר שחרורה מצה"ל עבדה ככתבת ועורכת באתר האינטרנט של "שידורי קשת" ובאתר המוזיקה "MOOMA", ובנוסף הגישה פינות בתוכנית הבוקר של "שידורי קשת" בערוץ 2. בשנת 2012 עברה להגיש את "חדר החדשות", מהדורת החדשות המקומיות שהופקה על ידי חברת HOT, ולאחר מכן הצטרפה לסגל חדשות 10 כמגישה ועורכת מבזקי חדשות.

בסוף שנת 2014 החלה להגיש אחת לשבוע את תוכנית הבוקר "אורלי וגיא" יחד עם אור הלר, והחל מינואר 2016 הגישו השניים את התוכנית הנושאת את שמם, "אור ומיה", בימים חמישי ושישי. ב־29 בספטמבר 2017 הגישה זיו־וולף בפעם האחרונה את התוכנית "אור ומיה", לקראת המעבר שלה ל"רשת". באוקטובר 2017 הצטרפה לצוות התוכנית "העולם הבוקר" בערוץ רשת, כמגישה לצד אברי גלעד והילה קורח, אותם הכירה מגל"צ. בפברואר 2019 עזבה לבקשתה את הגשת התוכנית, לטובת עשייה דוקומנטרית.
לאחר מכן, המשיכה לשמש כמגישה-מחליפה בתוכנית "הכל כלול" בערוץ 13.

באוקטובר 2020 מונתה למנהלת מערך התקשורת והמיתוג של קבוצת דוראל אנרגיה.

בשנת 2024 הצטרפה לצוות המגישים של רדיו 103fm, ומגישה תוכניות אקטואליה והסכתים שונים.

## חיים אישיים
בשנת 2007 נישאה לתומר וולף, שמשמש כמנהל הטכני של קשת 12 ולזוג נולדו שלושה ילדים. הם מתגוררים ברמת השרון.

## קישורים חיצוניים

* 

## הערות שוליים

קטגוריה:נשות טלוויזיה ישראליות
קטגוריה:מנחות טלוויזיה ישראליות
קטגוריה:ערוץ עשר: שדרניות, שחקניות ומנחות
קטגוריה:חיילי גלי צה"ל
קטגוריה:עיתונאיות ישראליות
קטגוריה:עיתונאים ישראלים
קטגוריה:מגישות חדשות ישראליות
קטגוריה:מגישי חדשות ישראלים
קטגוריה:בוגרות סמינר הקיבוצים
קטגוריה:בוגרי סמינר הקיבוצים
קטגוריה:בוגרות אוניברסיטת תל אביב
קטגוריה:בוגרי אוניברסיטת תל אביב
קטגוריה:ישראליות שנולדו ב-1983
קטגוריה:ישראלים שנולדו ב-1983
ביל קאר

**ויליאם "ביל" ארתור קאר** (באנגלית: **William "Bill" Arthur Carr**; 24 באוקטובר 1909 – 14 בינואר 1966) היה אצן אמריקאי. אלוף אולימפי (לוס אנג'לס 1932) ושיאן עולם בריצת 400 מטר.

## ביוגרפיה
קאר נולד בפיין בלאף, ארקנסו, ארצות הברית. הוא למד באוניברסיטת פנסילבניה.

### אלוף אולימפי
באולימפיאדת לוס אנג'לס (1932) זכה קאר בשתי מדליות זהב, בריצת 400 מטר בשיא עולם חדש של 46.28 שניות, לפני חברו לנבחרת שיאן העולם היוצא בן איסטמן (46.50 שניות) ואלכס וילסון מקנדה (47.4 שניות) ובריצת שליחים 4x400 מטר ביחד עם איוון פוקווה, אדגר אבלוויץ' וקרל וורנר בשיא עולם חדש של 3:08.14 דקות, לפני בריטניה (3:11.2 דקות) וקנדה (3:12.8 דקות). 

ב-17 במרץ 1933 הקריירה הספורטבית של קאר נקטעה לאחר שהיה מעורב בתאונת דרכים שבה שבר את שני קרסוליו ואגן הירכיים שלו.

בשנת 1966 נפטר קאר מהתקף לב במהלך חופשה בטוקיו, יפן.

## שיאים אישיים
* ריצת 400 מטר: 46.28 שניות (1932), **שיא עולם**

## ראו גם
* התפתחות שיא העולם בריצת 400 מטר 

## קישורים חיצוניים

* ביל קאר, באתר *USA Track and Field* 

קטגוריה:אמריקאים ילידי ארקנסו
קטגוריה:פיין בלאף: אישים
קטגוריה:אצנים אמריקאים
קטגוריה:אלופים אולימפיים: ריצת 400 מטרים (גברים)
קטגוריה:אלופים אולימפיים: ריצת 4X400 מטרים (גברים)
קטגוריה:אתלטים באולימפיאדת לוס אנג'לס (1932)
קטגוריה:אלופים אולימפיים אמריקאים: אתלטיקה
קטגוריה:שיאני עולם אמריקאים: אתלטיקה
קטגוריה:בוגרי אוניברסיטת פנסילבניה
קטגוריה:ארקנסו: אתלטים
קטגוריה:אמריקאים שנולדו ב-1909
קטגוריה:אמריקאים שנפטרו ב-1966
וולמארי איסו-הולו

**וולמארי "וומה" פריטיוף איסו-הולו** (בפינית: **Volmari "Vomma" Fritijof Iso-Hollo**; 1 במאי 1907 – 23 ביוני 1969) היה אתלט פיני למרחקים ארוכים, פעמיים ברציפות אלוף אולימפי (לוס אנג'לס 1932 וברלין 1936) בריצת 3000 מטר מכשולים. בזירה הבינלאומית, איסו הולו וחבריו הפינים, שבלטו בעולם האתלטיקה של אותה תקופה, כונו "הפינים המעופפים".

## ביוגרפיה
איסו-הולו נולד ביילירבי, פינלנד. כנער עסק במספר ענפי ספורט: סקי, התעמלות ואגרוף. הוא החל להשתתף בתחרויות ריצה לאחר שהתגייס לצבא. הוא הצליח בריצות מ-400 מטר ועד ריצת מרתון.

### אלוף אולימפי
באולימפיאדת לוס אנג'לס (1932) זכה איסו-הולו בשתי מדליות, זהב וכסף. מדליית זהב, בריצת 3000 מטר מכשולים בתוצאה של 10:33.4 דקות, לפני טום אוונסון מבריטניה (10:46.0 דקות) וג'ו מק'קלאסקי מארצות הברית (10:46.2 דקות). לרוע מזלו השופטים שכחו לספור את מספר ההקפות לא הסתכלו על הריצה ושכחו לצלצל בפעמון להקפה אחרונה ולכן הרצים רצו 3,460 מטר, אילו היה רץ את המרחק הנכון, סביר להניח שהיה זה שיא עולם חדש. מדליית כסף, בריצת 10000 מטר בשיא אישי חדש של 30:12.6 דקות, אחרי יאנוש קוסוצ'ינסקי מפולין שקבע שיא אולימפי חדש של 30:11.4 דקות ולפני חברו לנבחרת לורי וירטנן (30:35.0 דקות).

### שיאן עולם
בתחרות שנערכה בלאהטי פינלנד בשנת 1933 קבע איסו-הולו בריצת 30000 מטר מכשולים שיא עולם חדש של 9:09.4 דקות.

באולימפיאדת ברלין (1936) זכה איסו-הולו בשתי מדליות, זהב וארד. מדליית זהב בריצת 3000 מטר מכשולים בשיא עולם חדש של 9:03.8 דקות, לפני חברו לנבחרת קרלו טומינן (9:06.8 דקות) ואלפרד דומפרט מגרמניה (9:07.2 דקות) ובכך הגן על תוארו ומדליית ארד בריצת 10000 מטר בתוצאה של 30:20.2 דקות, אחרי חבריו לנבחרת אילמארי סלמינן (30:15.4 דקות) וארבו אסקולה (30:15.6 דקות).

## שיאים אישיים
* ריצת 10000 מטר: 30:12.6 דקות (1932)
* ריצת 3000 מטר מכשולים: 9:03.8 דקות (1936), **שיא עולם**

## קישורים חיצוניים

* 

קטגוריה:רצים פינים למרחקים ארוכים
קטגוריה:אלופים אולימפיים: ריצת 3,000 מטרים מכשולים (גברים)
קטגוריה:אתלטים באולימפיאדת לוס אנג'לס (1932)
קטגוריה:אתלטים באולימפיאדת ברלין (1936)
קטגוריה:אלופים אולימפיים פינים: אתלטיקה
קטגוריה:שיאני עולם פינים: אתלטיקה
קטגוריה:פינים שנולדו ב-1907
קטגוריה:נפטרים ב-1969
לוסי בריירס

**לוסי בריירס** (באנגלית: **Lucy Briers**; נולדה ב-19 באוגוסט 1967) היא שחקנית אנגלייה, שזכתה לשבחי הביקורת על הופעותיה בסרטי קולנוע, בטלוויזיה ועל במת התיאטרון, כולל תפקידה במחזה "Best Friends & Butterflies".

## ביוגרפיה
בריירס נולדה ברובע האמרסמית' שבלונדון. היא בתם של השחקן ריצ'רד בריירס ושל השחקנית אן דייוויס. מגיל 9 כבר ידעה שהיא רוצה להיות שחקנית.

היא למדה בבית הספר לבנות סנט פול בלונדון (מ-1978 ועד 1985), אחר כך למדה תיאטרון ופיסול באוניברסיטת לנקסטר, ואחר כך למדה שלוש שנים משחק בבית הספר "תיאטרון בריסטול אולד ויק" ובתיאטרון הלאומי לנוער . בנוסף להיות שחקנית בריירס מנגנת בפסנתר ובחליל.

תפקידה המוכר ביותר של בריירס הוא כמרי בנט במיני סדרה "גאווה ודעה קדומה", עיבוד משנת 1995 של ה-BBC לרומן מאת ג'יין אוסטן. במקרה הופיעה בריירס בהפקות אחרות יחד עם שחקנים נוספים שהשתתפו בסדרה. עם קריספין בונהם-קרטר שיחקה בסדרה "Game On", היא שיחקה במחזה "כטוב בעיניכם" לצדה של ויקטוריה המילטון (גברת פורסטר ב"גאווה ודעה קדומה") ועם טום הולנדר (שגילם את מר קולינס בגרסה של 2005) הופיעה במחזה "דון ז'ואן".

בטלוויזיה הופיעה בריירס בקריינות לסרט הדוקמנטרי "The Riddle of Pompeii", בסדרת הטלוויזיה "Nurses" משנת 2001, ובתוכנית "Ladette to Lady" .

ב-2007 שיחקה בריירס במחזה יחיד "Some Kind of Bliss" מאת המחזאי סמואל אדמסון ב"טרפלגר סטודיוס". בשנת 2008 הופיעה באותו תפקיד בברודוויי בעונה שנקראה "Brits off Broadway".

ב-2008 השתתפה בריירס בסרט טלוויזיה של ה-BBC "איינשטיין ואדינגטון", ובהפקה מחודשת של המחזה "איבנוב" מאת צ'כוב. ב-2011 שיחקה בסדרה הקומית "Twenty Twelve" בתפקיד אנה מיטשל, מועמדת לתפקיד אוצרת האולימפיאדה התרבותית.

## תפקידים בתיאטרון

## פילמוגרפיה

## קישורים חיצוניים

## הערות שוליים

קטגוריה:שחקניות קולנוע וטלוויזיה אנגליות
קטגוריה:שחקניות תיאטרון אנגליות
קטגוריה:בוגרות בית הספר למשחק בריסטול אולד ויק
קטגוריה:בריטיות שנולדו ב-1967
קטגוריה:בריטים שנולדו ב-1967
ינשפין (מחוז)

**מחוז יֵנְשֶׁפִּין** (בשוודית: **Jönköpings län**) הוא מחוז בדרומה של שוודיה. המחוז גובל במחוזות קרונוברי בדרום, במחוז ווסטרה ייטלנד במערב, באגם וטרן בצפון ובמחוז אסטרייטלנד במזרח. האזור המנהלי שבו נמצא ינשפין הוא סמולנד.

## קישורים חיצוניים

* 
* 

קטגוריה:שוודיה: מחוזות
עכבר חגבים דרומי

**עכבר חגבים דרומי** (שם מדעי: *Onychomys torridus*; קרוי גם **עכבר העקרבים** או **עכבר זאב**), הוא מין ייחודי של מכרסם דמוי-עכבר הניזון מטרף חי. עכבר חגבים זה שוכן במדבריות ואזורים צחיחים במקסיקו וארצות הברית (באריזונה, קליפורניה, נבדה, ניו מקסיקו ויוטה). תזונתו מגוונת והיא כוללת חרקים כגון חגבים, חיפושיות, ועקרבים ואף עכברים ממינים שונים. עכבר זה ידוע בזכות עמידותו לארס. לעיתים קרובות הוא קוטל וניזון מעקרב צהוב אריזוני מין של עקרב הנחשב ארסי במיוחד.

## תיאורו
עכבר חגבים דרומי הוא עכבר קטן וחסון הפעיל בשעות הלילה. הוא ידוע בדרך כלל כמין מונוגמי. לעכבר חגבים דרומי זנב קצר ואורכו הכולל 12-16.3 ס"מ. ראשו גבו וצידי גופו בצבע ורדרד או חום-אפור ובטנו ורגליו לבנים. הזנב קצר ועבה רובו בצבע הגוף וקצהו לבן.

## ביולוגיה והתנהגות
לעקרב אריזונה המצוי בשפע באזורים הצחיחים בהם שוכן עכבר חגבים דרומי עקיצה כואבת במיוחד המרתיעה טורפים פוטנציאלים. כאשר עכבר חגבים דרומי מתמודד עם העקרב הוא סופג עקיצות חוזרות ונשנות אך ממשיך בתקיפתו עד שהוא קוטל את העקרב. החוקרים מצאו אצל העכבר מנגנון עצבי החוסם שליחת אותות כאב אל המוח. לאחר שהוא קוטל את העקרב העכבר מזדקף על שתי רגליו האחוריות ומשמיע קולות ציוץ המזכירים יללת זאב.

עכבר חגבים דרומי הוא מין של מכרסם טורף ואגרסיבי במיוחד. חוקרים בדקו עכברים במעבדה בהם נבדקה התנהגות טריפה כלפי צרצרים בעכברים מהם נמנע מזון. לאחר 48 שעות בהם נמנע מזון מהעכברים הם העדיפו לטרוף את הצרצרים מאשר לאכול את המזון אשר סופק להם במעבדה. כמו כן נצפתה העדפה בקרב העכברים לעסוק בטריפה של צרצרים חיים מאשר מתים מה שיכול להצביע על תנועת הטרף כטריגר להתנהגות טריפה.

כאשר עכברי החגבים היו במגע עם עכברי מעבדה משני המינים הם הפגינו את התנהגות תוקפנית במיוחד כשהם נושכים את הגב והזנב של העכברים האחרים. לאחר יומיים 6 מ-43 הזכרים ו-22 מ-45 הנקבות קטלו ואכלו חלקי גוף מעכברי המעבדה. הבדל זה במידת האגרסיביות בין 2 המינים היה מובהק. החוקרים הסיקו שמניעת מזון וסוג הטרף השפיעו על מידת האגרסיביות והתנהגות הטריפה של העכברים.

## קישורים חיצוניים

* עכבר חגבים דרומי, באתר BBC one

## הערות שוליים

קטגוריה:ערכים שבהם תבנית בריטניקה אינה מתאימה
קטגוריה:טקסונים שתוארו בידי אליוט קוס
קטגוריה:אוגריים
קטגוריה:בעלי חיים מדבריים באמריקה הצפונית
קטגוריה:ארצות הברית: יונקים
קטגוריה:בעלי חיים שתוארו ב-1874
מלינגו

139x139px|הסמליל הישן של מלינגו|טקסט=הסמליל הישן של חברת מלינגו|ממוזער
**מלינגו בע"מ** היא חברת בת ישראלית של חברת אנציקלופדיה בריטניקה, העוסקת בפיתוח מילונים מקוונים וכלי חיפוש חכמים לרשת האינטרנט, וכן בבלשנות חישובית בשפות שמיות.

## פעילות החברה
הטכנולוגיה שפיתחה החברה היא היחידה בעולם שמצליחה לפרק את הטקסט לרכיביו השונים בשפות השמיות – עברית וערבית – שנחשבות לשפות הקשות ביותר לניתוח מבחינה מחשובית.

מוצרי החברה מתבססים על טכנולוגיית עיבוד שפה טבעית בשילוב טכנולוגיות למידת מכונה ייחודיות לשפות שמיות.

מוצרים מבית מלינגו:
* המילון החינמי מורפיקס – מילון עברי-אנגלי, אנגלי-עברי.
* מורפיקסקול – אתר ללימוד אנגלית אונליין באופן עצמאי ובחמש רמות שונות.
* רב-מילים – מילון עברי-עברי.
* נקדן מורפיקס – מנתח ומנקד אוטומטית כל מילה וכל צורה בשפה העברית על פי כללי הדקדוק העברי. רמת הדיוק היא הגבוהה ביותר הקיימת בעברית (97%), כמו גם מילונים דו לשוניים בשפות אחרות.

בספטמבר 2020 נכללה החברה באיגוד חברות לטכנולוגיות NLP שהקימו רשות החדשנות ומשרד הדיגיטל הלאומי.

## קישורים חיצוניים
* 

## הערות שוליים

קטגוריה:אנציקלופדיה בריטניקה
קטגוריה:מלינגו
קטגוריה:תל אביב-יפו: חברות
קטגוריה:ישראל: חברות שהוקמו ב-2000
נרגילה (רשת מסעדות)

**נרגילה** הייתה רשת מסעדות תימניות בבעלותו של נרי אבנרי שפעלה בישראל בשנות ה-80 וה-90.

## היסטוריה
אבנרי פתח את המסעדה הראשונה ב-1983, בפינת הרחובות בן-יהודה וז'בוטינסקי בתל אביב. אימו, שושנה סעדה, הייתה הטבחית הראשית במסעדה. במסעדה נמכרו מאכלים תימניים מסורתיים כמלאווח, ג'חנון ומרק רגל, לצד מאכלים מחודשים, בהם ה"**[[זיוה (מאכל)|זיוה]]**" – מאכל עשוי בצק עלים ממולא בגבינה צהובה שנקרא על שם בת זוגו של אבנרי זיוה טוויל, שהייתה גם מנהלת המלצרים.

לאחר כשנה של פעילות הוציאה עיריית תל אביב-יפו צו סגירה למסעדה, בשל היעדר רישיון עסק. היא נפתחה מחדש בפינת רחוב אבן גבירול ושדרות דוד המלך. מסעדה זו זכתה להצלחה גדולה משל קודמתה, ונוסף בה פריט נוסף שהפך מזוהה עימה – תפריטים פרובוקטיביים שכללו תמונות עירום של נשים, בדיחות וסיפורי זימה. השימוש בתפריטים החדשים הוביל את אימו של אבנרי להתפטר מהמסעדה.

בעקבות הצלחתה של המסעדה פתח אבנרי סניפים נוספים, שפעלו באמצעות זכיינים. בשיאה מנתה הרשת 22 סניפים.

במהלך שנות ה-90 של המאה ה-20 נקלעה הרשת לקשיים. אבנרי מכר אותה לקבוצת אקויטל שבבעלות איש העסקים ג'ו אלמליח, וזה מכר אותה לקובי מימון. גם בתקופה זו לא התאוששה הרשת מקשייה וסניפיה נסגרו. לאחר שמוזגה עם רשת המזנונים ביסטופ, היא נמכרה בשנת 2002 לשמעון דהאן תמורת סכום סמלי של 101 ש"ח.

בשנת 2013 פתח אבנרי מחדש את מסעדת נרגילה ברחוב קרליבך, במקום שבו היה בעבר אחד מסניפי הרשת, אך היא נסגרה תוך זמן קצר.

אבנרי נפטר ב-19 באוגוסט 2025, בגיל 72.

## הערות שוליים

קטגוריה:ישראל: מסעדות
קטגוריה:תל אביב-יפו: בתי קפה ומסעדות
קטגוריה:רחוב בן-יהודה (תל אביב)
סטיב סימור

**סטיבן "סטיב" אנדרו סימור-כהן** (באנגלית: **Stephen "Steve" Andrew Seymour-Cohen**; 4 באוקטובר 1920 - 18 ביוני 1973) היה אתלט יהודי-אמריקאי, סגן אלוף אולימפי (לונדון 1948) ו-3 פעמים אלוף ארצות הברית (1947, 1948 ו-1950) בהטלת כידון.

## ביוגרפיה
סימור נולד בניו יורק.

### שיאן ארצות הברית
בעת שרותו הצבאי במזרח התיכון, בתחרות שנערכה באיסטנבול, טורקיה ב-30 בספטמבר 1945 סיים סימור במקום רביעי בהטלת כידון בשיא ארצות הברית חדש של 71.72 מטר.

באליפות ארצות הברית שנערכה בלינקולן ב-5 ביולי 1947 זכה סימור במדליית זהב בהטלת כידון בשיא אמריקאי חדש של 75.84 מטר. שנה לאחר מכן הוא הגן על תוארו בתוצאה של 70.23 מטר.

### מדליית כסף אולימפית
באולימפיאדת לונדון (1948) זכה סימור במדליית כסף בהטלת כידון בתוצאה של 67.56 מטר, אחרי טפיו ראוטברה מפינלנד (69.77 מטר) ולפני יוז'ף וארסגי מהונגריה (67.03 מטר).

באליפות ארצות הברית שנערכה בשנת 1950 זכה סימור בפעם השלישית במדליית זהב בהטלת כידון בתוצאה של 69.76 מטר.

במשחקים הפאן אמריקאיים שנערכו בבואנוס איירס, ארגנטינה בשנת 1951 זכה סימור במדליית כסף בהטלת כידון בתוצאה של 67.08 מטר, אחרי ריקרדו הבר (68.08 מטר) ולפני הורסט וולטר (66.33 מטר), שניהם מארגנטינה.

במבחנים האמריקאים לאולימפיאדת מלבורן (1956) סיים סימור בהטלת כידון במקום שישי בתוצאה של 65.89 מטר ולא נבחר למשלחת האמריקאית למשחקים האולימפיים.

בתחרות שנערכה באל מונטה, קליפורניה ב-1 באוגוסט 1958 קבע סימור בהטלת כידון שיא אישי חדש של 76.53 מטר.

## שיאים אישיים
* הטלת כידון: 76.53 מטר (1958)

## קישורים חיצוניים

## הערות שוליים

קטגוריה:אמריקאים ילידי מדינת ניו יורק
קטגוריה:ניו יורק: אישים
קטגוריה:אתלטים יהודים אמריקאים
קטגוריה:אתלטים אולימפיים אמריקאים
קטגוריה:מטילי כידון אמריקאים
קטגוריה:אתלטים באולימפיאדת לונדון (1948)
קטגוריה:משתתפים יהודים באולימפיאדת לונדון (1948)
קטגוריה:זוכי מדליית כסף אולימפית אמריקאים: אתלטיקה
קטגוריה:מדינת ניו יורק: אתלטים
קטגוריה:אמריקאים שנולדו ב-1920
קטגוריה:אמריקאים שנפטרו ב-1973
פיש (נהר בנמיביה)

**פיש** (באנגלית: **Fish**; באפריקאנס: **Vis**; בגרמנית: **Fisch**; מילולית: "דג") הוא נהר בדרום נמיביה. אורכו 650 ק"מ, והוא זורם מהרי נאוקלופט דרומה, ונשפך לנהר אורנג', המשמש כגבול בין נמיביה לבין דרום אפריקה, כ-100 ק"מ לפני שזה נשפך לאוקיינוס האטלנטי.

כ-150 ק"מ לאחר מוצאו, נעצר הנהר בסכר הרדאפ, שאוגר את מימיו. ב-500 הק"מ הנותרים הוא ניזון מנחלים משניים, אך הוא דל במים, ובעונת החורף היבשה, הוא לעיתים יבש לחלוטין. בחלקו הדרומי של הנהר נמצא קניון נהר פיש, הקניון הגדול באפריקה, שאורכו 150 ק"מ ועומקו מגיע בשיאו ל-550 מטרים.

## קישורים חיצוניים

* 

קטגוריה:נמיביה: נהרות
קטגוריה:נהרות גבול